Baggrundsnotat

Udviklingen på ungeområdet

**Besparelser, der træder i kraft pr. 01.01 2022**

Aftalen om *Tidlig Pension* kommer gennemsnitligt til at koste 3,5 mia. kr. årligt. Finansieringen sker gennem flere kilder, bl.a. ændringer i den kommunale beskæftigelsesindsats, som skal levere 1,1 milliard ind for at opnå fuld finansiering.

D. 18. juni indgik regeringen, Dansk Folkeparti, SF og Enhedslisten en [delaftale om nytænkning af beskæftigelsesindsatsen](https://bm.dk/nyheder-presse/nyheder/2021/06/foerste-delaftale-om-nytaenkning-af-beskaeftigelsesindsatsen/), som indfrier en besparelse på 344 mio. kr. i 2022 og 371 mio. kr. fra 2023 og frem. Selve lovforslaget er nu kommet ud og bliver 1. behandlet 23. november 2021 ([L 67](https://www.ft.dk/samling/20211/lovforslag/L67/index.htm)).

Aftalen indeholder lempede proceskrav i indsatsen for uddannelseshjælpsmodtagere, så der kan gives en mere fleksibel og individuelt tilpasset indsats.   
Uddannelsesparate uddannelseshjælpsmodtagere skal i dag efter gældende regler deltage i kontinuerlig aktivering, hvor der højest må gå 4 uger mellem hvert tilbud. Fremover må der være 4 måneder mellem tilbud i stedet for 4 uger. Det skønnes i aftalen at reducere antallet af aktive tilbud/forløb på uddannelseshjælp med ca. 40.000 årligt (fra ca. 100.000 i dag til ca. 60.000 fremadrettet). Dvs. der forventes en reduktion på 40 % af alle forløb. KL beskriver i [deres høringssvar](https://www.ft.dk/samling/20211/lovforslag/L67/bilag/1/2476947.pdf) til lovforslaget, at de vurderer, at omkring 30 % af indsatserne for unge bortfalder. Der er dermed tale om en massiv nedgang i indsatsen.

Flere aktører på området udtrykker deres bekymring over prioriteringen, bla. Kl: ”*Vi ved, at knap 50.000 unge i alderen 15-24 år hverken er undervejs eller færdige med en ungdomsuddannelse, og samtidig står de uden job. Og blandt de 25-årige står knap 20 pct. uden en ungdomsuddannelse. Denne gruppe af unge har netop brug for den tidlige og sammenhængende indsats, som vi kan give i jobcentrene. Og derfor kan jeg godt være bekymret for, at man nu lægger op til så store besparelser*,” siger Thomas Kastrup-Larsen, KL (KL, 2021).

Kritikken bakkes op af blandt andet [Ledernes Hovedorganisation](https://www.altinget.dk/arbejdsmarked/artikel/lh-forkert-at-sende-regningen-for-arnes-pension-til-udsatte-unge), og dertil er der også kommet et større indlæg fra tillidsrepræsentanter fra Jobcenter Herning, Skive og Viborg, som udtaler, at [besparelserne kan være uden økonomisk effekt, men gøre stor skade](https://viborg-folkeblad.dk/artikel/besparelser-p%C3%A5-ungeomr%C3%A5det-kan-v%C3%A6re-uden-%C3%B8konomisk-effekt-men-g%C3%B8re-stor-skade).

DA er også i [deres høringsbidrag](https://www.ft.dk/samling/20211/lovforslag/L67/bilag/1/2476947.pdf) kritiske overfor en mindre aktiv beskæftigelsesindsats for unge. De skriver således: *Lovforslaget svækker den aktive beskæftigelsesindsats for de unge, som har brug for at komme i gang med job eller uddannelse. Der er ikke tale om en nytænkning af beskæftigelsesindsatsen, der vil understøtte, ”… at jobcentrene bruger ressourcerne der, hvor de har størst effekt og kommer flest ledige til gavn.” De indsatser, der virker for ledige generelt, er også indsatser, der virker for ledige unge. En reduktion i jobcentrenes opgaver med at sikre tilbud til unge fra hver 4. uge til hver 4. måned vil derfor have negative motivations- og jobeffekter.*

Initiativer på ungeområdet i de seneste år

Der har i de seneste år været et skarpt fokus på, hvordan man kan styrke indsatsen for udsatte unge, så de bliver klædt på til at kunne imødekomme de krav, der stilles til dem på arbejdsmarkedet.

Her nævnes de tre, som fylder mest i praksis og i medierne, og slutteligt nævnes også Kommissionen for 2. generationsreformer, da den forventes at bibringe nye initiativer til området i løbet af 2022/2023.

**Den nye trepartsaftale**

Regeringen, arbejdsmarkedets parter og KL har primo oktober 2021 indgået en [trepartsaftale](https://bm.dk/media/18767/aftaletekst_trepart_mangel.pdf), som skal skaffe flere hænder til virksomhederne på den korte bane. Den forventes at træde i kraft 1. januar 2022.

Aftalen indeholder en forsøgsordning, hvor alle kommuner får mulighed for at give en jobrettet indsats til uddannelseshjælpsmodtagere. Den unge kan efter en konkret vurdering og efter eget ønske undtages fra uddannelsespålægget og i stedet få en jobrettet indsats. Formålet er at få flere unge i job på den korte bane og skabe styrket viden om arbejdet med den jobrettede vej. Åbenlyst uddannelsesparate er ikke en del af forsøgets målgruppe. Forsøget udløber ved udgangen af 2023, dvs. at det samlet løber i to år.

**Den kommunale ungeindsats (KUI)**

Alle kommuner skulle i 2018 etablere en kommunal ungeindsats med henblik på at løfte opgaven med de unge. Ungeindsatsen skulle bl.a. koordinere de unges samlede forløb på tværs af uddannelses-, beskæftigelses- og socialindsatsen.

Formålet var at forenkle og styrke indsatsen over for de unge, der ikke tager den direkte vej efter grundskolen. Dertil ønskede man, at den unge og den unges forældre skulle møde kommunen som én samlet instans på tværs af kommunale opgaver, så det var én gennemgående kontaktperson og dermed én kontakt til kommunen.

Kommunerne har gennem ungeindsatsen ansvaret for at gøre alle unge parate til at gennemføre en ungdomsuddannelse eller komme i beskæftigelse. Det gælder alle unge under 25 år, indtil de har gennemført en ungdomsuddannelse eller har opnået fast tilknytning til arbejdsmarkedet.

**FGU**

I 2019 besluttede man, at en række uddannelsestilbud skulle samles til den Forberedende Grunduddannelse (FGU), som startede op kort tid før covid-19 lukkede Danmark ned.

Uddannelsen består af et introducerende basisforløb og tre uddannelsesspor, som er:

* Almen grunduddannelse – agu, som består af undervisning i fag som dansk, matematik, engelsk og naturfag. Undervisningen er tæt koblet til praksis, dvs. de unge arbejder med, hvordan man kan bruge den teoretiske viden til at løse konkrete problemstillinger ude i virkeligheden.
* Produktionsgrunduddannelse – pgu, som er værkstedsbaseret, hvor de unge fx kan arbejde med at lave mad, bygge ting eller producere til medier.
* Erhvervsgrunduddannelse – egu, hvor de unge er i praktik i en virksomhed det meste af tiden og lærer at indgå i dagligdagen på en almindelig arbejdsplads. De kan fx komme i praktik som mekaniker, maler eller serviceassistent.

Både på basisforløbet og uddannelsessporene er der undervisning på forskellige niveauer, så de unge kan begynde og afslutte på det niveau, der passer bedst.

FGU har ikke en normeret varighed, men som udgangspunkt kan man ikke gå på FGU i mere end to år.

**Kommissionen for 2. generationsreformer**

Som Nina Smith, formand for Kommissionen for 2. generationsreformer, har beskrevet det i et [indlæg til Altinget](https://www.altinget.dk/erhverv/artikel/nina-smith-om-reformer-de-fleste-lavthaengende-frugter-er-allerede-plukket), er det danske samfund "langt fra" er klar til at møde de kommende årtiers udfordringer*. Vi har masser af det, som man kunne kalde stående ubalancer. (..) Knap 50.000 unge i alderen 20 til 24 år er hverken undervejs eller færdige med en ungdomsuddannelse. En stor del af denne gruppe har heller ikke fodfæste på arbejdsmarkedet*.

Det beskrives videre i [den første publikation](https://fm.dk/media/18858/erkendt-forsoegt-loest-uloest_web.pdf): *De problemstillinger, som Reformkommissionen tager fat på, er hverken nye eller overraskende. Der er nærmest tale om gamle travere. Man kan derfor med rette spørge: Når nu problemerne for længst er erkendt, og når nu man allerede har forsøgt at løse dem politisk – hvad er så det nye, Reformkommissionen forventer at kunne bidrage med?*

4-byerne har i et [udspil til kommissionen](https://taenketanken.mm.dk/wp-content/uploads/2021/09/katalog_digital.pdf) givet deres bud på konkrete løsninger. Herunder fremgår 6 af de forslag, som primært går på de mest udsatte unge, og som på hver sin måde taler ind Cabis Ungeanbefalinger:

1. Styrk støtten, særligt til de udsatte unge
2. Skab tidlig kontakt mellem den unge og arbejdsmarkedet
3. Styrk virksomhedskontakten under og efter STU
4. Indfør økonomiske incitamenter til indsatser, der går på tværs, hvor pengene skal følge den unge – ikke det faglige område.
5. Inddrag virksomhederne i uddannelserne og styrk den praksisorienterede undervisning
6. Skab en moderne mesterlære.

Ydelseskommissionens anbefalinger

Der er ingen tvivl om, at ydelseskommissionens anbefalinger også kan komme til at påvirke den økonomiske situation og indsatserne på ungeområdet, såfremt de realiseres. Regeringen har i [lovprogrammet 2021/2022](https://www.regeringen.dk/media/10677/lovgivning-folketingsaaret-2021-2022.pdf) angivet februar som den måned, den vil følge op med lovforslag om ydelseskommissionens anbefalinger.

Ydelseskommissionen foreslår, at et nyt kontanthjælpssystem bygges op omkring et optjeningsprincip, som gælder for alle, og hvor kontanthjælpssystemet kun består af én forsørgelsesydelse med to satser i form af *en grundsats og en forhøjet sats*, samt et tillæg bestemt af familietypen.

Det er bygget op på den måde, at SU udgør et pejlemærke for den øvre grænse for **grundsatsen**, så borgere uden uddannelse har et økonomisk incitament til at tage en uddannelse, herunder integrationsgrunduddannelse (IGU).

For **den forhøjede sats** er er taget udgangspunkt i 85 % af den overenskomstfastsatte mindsteløn for ufaglærte på HK-området og den maksimale dagpengesats, som udgør pejlemærket for den øvre grænse, så der er et økonomisk incitament til beskæftigelse.

Der vil være to veje til at blive berettiget til den forhøjede sats:

Beskæftigelse eller uddannelse:

* Forhøjet sats ved gennemført erhvervskompetencegivende uddannelse eller 2,5 års ordinær beskæftigelse inden for de seneste ti år og
* Lovligt ophold i riget i syv ud af de seneste otte år efter det fyldte 18. år

Det betyder, at man tidligst er berettiget til forhøjet sats, når man er fyldt 25 år.

Grundskole:

* Forhøjet sats ved bestået afgangseksamen på grundskoleniveau og
* Lovligt ophold i riget i 12 ud af de seneste 13 år efter det fyldte 18. år

Det vil sige, at man ellers er berettiget til forhøjet sats, når man er fyldt 30 år og har gennemført grundskolen.

Ydelseskommissionen anbefaler dertil en ny fradragsmodel for lønindtægter for at skabe et stærkere økonomisk incitament til at tage småjob. Det betyder, at unge, der modtager grundsats, kan tjene, hvad der svarer til forskellen mellem grundsats og forhøjet sats, uden at der sker fradrag i hjælpen. Forskellen er cirka 3.850 kroner om måneden, svarende til ca. otte timer om ugen i et lavtlønsjob.

Dette vil utvivlsom stille unge, der har en reel arbejdsevne bedre fremover, end de er i dag. De vil blive stærkt motiverede af at kunne tjene penge til at supplere deres lave grundydelse.

Udsatte unge med ustabil arbejdsevne vil derimod få det svært i den nye model. Der er ikke længere aktivitetstillæg eller en særlige sats for unge med visse psykiske lidelser, som kompenserer for, at de ikke er i stand til at tage lønnede timer. Dermed fastholdes de på en SU-lignende sats, frem til de bliver 30 år.

Dette har man i Ydelseskommissionen valgt, da det anses for problematisk, at unge under 30 år, som modtager aktivitetstillæg, kan risikere at opleve en nedgang i deres indkomst, hvis de med den rette indsats gør fremskridt og bliver visiteret uddannelsesparate frem for aktivitetsparate.

Herudover foreslås der en særlig sats for hjemmeboende, da kommissionen formoder, at de hjemmeboende kan få dækket en række udgifter, som andre, der modtager hjælp i kontanthjælpssystemet, ikke har mulighed for at få dækket. Satsen foreslås derfor at ligge på 2.500 kroner om måneden, uanset om den hjemmeboende ellers er berettiget til grundsats eller forhøjet sats.

Det betyder, at de udsatte unge, der ikke er klar til at kunne flytte hjemmefra, men ej heller er i målgruppen for botilbud, bliver ramt hårdt. Det kan fx være en 26-årige med skizofreni, der endnu ikke er kommet godt i gang med voksenlivet, eller en 29-årig med autisme, hvor der ikke er lavet et godt match -hverken til botilbud eller arbejde.

Det er i denne sammenhæng vigtigt at påpege, at det ikke er uset, at der kan være udgifter til medicin og anden nødvendig behandling som fx psykolog eller fysioterapi på langt over tusinde kroner om måneden for de dårligste unge. Når disse udgifter trækkes fra, er der ikke meget tilbage at leve et ungdomsliv for. Det betyder for nogle, at de fravælger behandling for at kunne deltage i sociale sammenhænge.

Dertil kommer, at børnepengene til forældrene falder bort efter det 18. år, så de udgifter, forældrene forventes at dække stiger i forvejen. Dette vil kunne presse de mest udsatte familier til at få unge over 18 til at flytte hjemmefra – muligvis med større afledte udgifter for samfundet samt menneskelige omkostninger til følge.